Нагодай для сённяшняй публікацыі стала навіна, якую пабачыла ў сацыяльных сетках адразу трох (!) сяброў-пісьменнікаў з Украіны. І не тое каб вельмі шмат з якімі аўтарамі з Украіны я сябравала — таму такі збег навін (апярэджу аповед, добрых навін) мяне ўразіў. Дык вось, кнігі гэтых пісьменнікаў і паэтаў, як і многіх іншых іх суайчыннікаў, былі ўхваленыя на закупку для цэнтралізаванай украінскай бібліятэчнай сістэмы. Хтосьці з гэтых аўтараў даволі вядомы ў межах сваёй краіны. Іншыя ж — зусім маладыя творцы, якія паспелі выдаць толькі першую ўласную кнігу. І вось іх ужо рэкамендавалі для бібліятэчных фондаў! Выбарам твораў займалася спецыяльная экспертная рада, якая абрала 741 кнігу, і выдзеліла для гэтай мэты 120 мільёнаў украінскіх грыўняў (9 мільёнаў 107 тысяч беларускіх рублёў).